કુવાથી થોડે દૂર ચરા માથે લાખાનો પડાવ છે. વણઝારા ટોળે વળીને બેઠા બેઠા વાતોની રમેણે ચડ્યા છે. વાતોનો રસ છલકાય છે. અલકમલકની વાતો મંડાયા કરે છે. કૂતરા પુંછડી પટપટાવતા પાસે બેઠેલા છે. પોઠિયા ચરામાં અહીંતહી ઘૂમતા, એમની ખરીઓને ઠેબે ચડેલી ધૂળ સમી સાંજના ઉજાસમાં રાતીચોળ દેખાય છે. ત્યાં તો વણઝારાની પાસે બેઠેલા કુતરા ભસ્યા ! સામે આવતા કૂતરાને ભાળીને પૂંછડી પટપટાવવા લાગ્યા !! વણઝારા ઉભા થયા. આમ જોયું તો કિલવાને આવતો જોયો !! જેણે કૂતરાને આવતો જોયો એણે લાખાને સાદ પાડ્યો :